**NAVODILO glede vlaganja ZAHTEVKA ZA SPREMEMBO OBVEZNOSTI – IRP39**

Upravičenci, ki so prejeli odločbo o pravici do sredstev iz naslova intervencije IRP 39 - Podpora za dejavnosti informiranja in promocije proizvodov iz shem kakovosti, lahko na Agencijo RS za kmetijske trge in razvoj podeželja (v nadaljevanju: Agencija) vložijo **največ tri zahtevke** za spremembo obveznosti na podlagi prvega odstavka [54. člena Zakona o kmetijstvu](https://pisrs.si/pregledPredpisa?id=ZAKO4716) (Uradni list RS, št.  45/08, 57/12, 90/12 – ZdZPVHVVR, 26/14, 32/15, 27/17, 22/18, 86/21 – odl. US, 123/21, 44/22, 130/22 – ZPOmK-2, 18/23 in 78/23; v nadaljevanju: ZKme-1) in [10. člena Uredbe](https://pisrs.si/pregledPredpisa?id=URED8847) o izvajanju intervencije Podpora za dejavnosti informiranja in promocije proizvodov iz shem kakovosti iz Strateškega načrta skupne kmetijske politike Republike Slovenije za obdobje 2023-2027 (Uradni list RS, št. 43/24; v nadaljevanju: Uredba).

V nadaljevanju podajamo **najpogostejše primere sprememb obveznosti**. V primeru sprememb, ki niso zajete v navodilih, se lahko upravičenci za dodatna pojasnila obrnejo na Agencijo.

|  |  |  |
| --- | --- | --- |
| VRSTA SPREMEMBE | SPREMEMBA OBVEZNOSTI PO 54. ČLENU ZKme-1 (DA/NE) | OBRAZLOŽITEV  |
| Zamenjava aktivnosti informiranja in promocije (v nadaljevanju: aktivnost) | **DA** | V primeru, da upravičenec ne more izpolniti aktivnosti opredeljene v načrtu dejavnosti informiranja in promocije (v nadaljevanju: načrt), lahko vloži na Agencijo zahtevo za spremembo aktivnosti z utemeljeno obrazložitvijo in dokazili, da te aktivnosti ne more izpolniti. Aktivnost(i) lahko spremeni v okviru naslednjih možnosti:* menjava za novo aktivnost,
* menjava za več novih aktivnosti,

ki morajo biti v okviru meril za izbor vlog skupaj ovrednotene z enakim ali višjim številom točk, kot je ovrednotena aktivnost, za katero se predlaga sprememba.Aktivnost lahko zamenja znotraj enega zahtevka za izplačilo sredstev ali med zahtevki za izplačilo sredstev. Agencija preuči spremembo ter izda **odločbo o spremembi obveznosti**.Primer: upravičenec je v zahtevi za spremembo navedel, da bi zamenjal aktivnost »zakup oglasnega prostora za namen promocije proizvodov iz shem kakovosti«. To aktivnost lahko zamenja za katerokoli drugo aktivnost iz 5. člena Uredbe, ki je v načrtu prvotno ni izbral in ki je v merilih ovrednotena več kot 7 točk. **Ne more pa omenjene aktivnosti opustiti brez zamenjave za drugo aktivnost ali izbrati aktivnosti, ki je v merilih ovrednotena z manj kot 7 točkami.** |
| Povečanje števila aktivnosti | **DA** | V primeru, da bi upravičenec želel izvesti **dodatno aktivnost**, lahko vloži na Agencijo zahtevek za spremembo aktivnosti z utemeljeno obrazložitvijo in dokazili. Hkrati pa mora tudi prerazporediti stroške. Agencija preuči spremembo ter izda **odločbo o spremembi obveznosti**.Primer: upravičenec ugotovi, da je bila določena aktivnost iz načrta izvedena z manj sredstvi kot je predvidel, zato lahko preostala sredstva prerazporedi na novo izbrano aktivnost. |
| Zmanjšanje števila aktivnosti | **NE** | **NI MOGOČE** zmanjševati opredeljenih aktivnosti iz načrta, saj s tem ne bi bil dosežen namen, za katerega so bila odobrena sredstva.  |
| Prerazporeditev stroška V OKVIRU POSAMEZNEGA ZAHTEVKA, ki spremeni šifro stroška | **NE** | V primeru, da upravičencu ostajajo sredstva na določenem strošku, ki bi jih želel prerazporediti na nek drug strošek v okviru posameznega zahtevka za izplačilo sredstev, lahko vloži na Agencijo zahtevo za prerazporeditev stroška z utemeljeno obrazložitvijo in dokazili. Agencija preuči zahtevo ter pisno obvesti upravičenca o odločitvi. **V primeru, da se sredstva prerazporejajo v okviru posameznega zahtevka za izplačilo sredstev, NE gre za spremembo obveznosti po 54. členu ZKme-1 – Agencija ne izda odločbe o spremembi obveznosti, saj prerazporeditev stroška v okviru posameznega zahtevka za izplačilo sredstev ne vpliva na višino zahtevka in zato ne pomeni spremembe obveznosti.** **Tudi če ne gre za spremembo obveznosti po 54. členu ZKme-1, mora upravičenec želeno spremembo sporočiti Agenciji, ki potrdi ustreznost/neustreznost sprememb o prerazporeditvi stroškov.**Primer: upravičenec ugotovi, da mu, zaradi cenejše izvedbe ali neizvedbe določenega dogodka/akcije, na določenem strošku ostajajo sredstva, ki jih lahko prerazporedi na drug strošek znotraj zahtevka za izplačilo sredstev.  |
| Prerazporeditev stroška MED ZAHTEVKI, ki spremeni šifro stroška  | **DA** | V primeru, da upravičencu ostajajo sredstva na določenem strošku, ki bi jih želel prerazporediti na nek drug strošek v okviru drugega zahtevka za izplačilo sredstev, lahko vloži na Agencijo zahtevo za prerazporeditev stroška z utemeljeno obrazložitvijo in dokazili. Agencija preuči zahtevo ter izda **odločbo o spremembi obveznosti**. **V primeru, da se sredstva prerazporejajo med zahtevki za izplačilo sredstev, GRE za spremembo obveznosti po 54. členu ZKme-1 – Agencija izda odločbo o spremembi obveznosti, s katero potrdi ali zavrne spremembo. Sama sprememba VPLIVA na višino zahtevka.**Primer: upravičenec ugotovi, da mu, zaradi cenejše izvedbe ali neizvedbe določenega dogodka/akcije, na določenem strošku ostajajo sredstva, ki jih lahko prerazporedi na drugi strošek v drug zahtevek za izplačilo sredstev. |
| Prerazporeditev stroška znotraj zahtevka/med zahtevki MED PROIZVODI OZIROMA SHEMAMI KAKOVOSTI, ki spremeni ŠIFRO stroška | **NE** | Prerazporejanje stroškov iz načrta MED PROIZVODI OZIROMA SHEMAMI KAKOVOSTI v primeru, da je načrt izdelan za več proizvodov oziroma shem kakovosti, **NI MOGOČE**, saj ni v skladu z namenom intervencije, Uredbo in Prilogo 1 Uredbe. |

**DRUGE POMEMBNE INFORMACIJE:**

* Zahtevek za spremembo obveznosti upravičenec **odda elektronsko preko aplikacije.**

[**Spletne aplikacije za oddajo vlog E-kmetijstvo in E-kmetija | GOV.SI**](https://www.gov.si/zbirke/storitve/spletne-aplikacije-za-oddajo-vlog-e-kmetijstvo-in-e-kmetija/)

**https://www.gov.si/zbirke/storitve/spletne-aplikacije-za-oddajo-vlog-e-kmetijstvo-in-e-kmetija/**

* Zahtevek za spremembo obveznosti mora upravičenec vložiti **pred oddajo zahtevka za izplačilo sredstev**. Pri tem gre opozoriti, da je potreben čas za rešitev zahtevka za spremembo obveznosti, zato mora biti le-ta posredovan na Agencijo dovolj zgodaj, da bo lahko rešen pred rokom za vlaganje zahtevka za izplačilo sredstev določenega v Uredbi, tj. 30.9. za stroške nastale v preteklem koledarskem letu.
* V en zahtevek za spremembo obveznosti se lahko vključi **samo eno spremembo aktivnosti informiranja in promocije.** Lahko pa se v taisti zahtevek vključi **več ostalih želenih sprememb kot je prerazporeditev stroškov.**
* **Odobrena sredstva** iz odločbe o pravici do sredstev **se** z vložitvijo zahtevka za spremembo obveznosti **NE zmanjšujejo** **ali povečujejo** tekom upravičenega obdobja. Lahko pa se prerazporejajo med zahtevki. **Prenos** ostanka sredstev **iz že zaključenega zahtevka** v naslednji zahtevek **NI** **DOPUSTEN.**